
                              PARLAMENTUL  ROMÂNIEI
                      CAMERA DEPUTAŢILOR
	       COMISIA JURIDICĂ, DE 
       DISCIPLINĂ ŞI IMUNITĂŢI
	COMISIA PENTRU AGRICULTURĂ,SILVICULTURĂ, INDUSTRIE ALIMENTARĂ ŞI SERVICII SPECIFICE

          Bucureşti, 7 noiembrie 2011

          Nr. Pl.x  746/2010
          


                                                          Raport Comun
asupra propunerii legislative pentru abrogarea alin.(5) al art.4 al Titlului XIII "Accelerarea judecăţilor în materia restituirii proprietăţilor funciare" din Legea nr.247/2005 privind reforma în domeniul proprietăţii şi justiţiei, precum şi unele măsuri adiacente
         În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică de disciplină şi imunităţi şi Comisia pentru agricultură, silvicultură, industrie alimentară şi servicii specifice au fost sesizate, spre dezbatere în fond, cu propunerea legislativă pentru abrogarea alin.(5) al art.4 al Titlului XIII "Accelerarea judecăţilor în materia restituirii proprietăţilor funciare" din Legea nr.247/2005 privind reforma în domeniul proprietăţii şi justiţiei, precum şi unele măsuri adiacente, transmisă cu adresa nr. Pl.x 746 din 29 noiembrie 2010 şi înregistrată sub nr. 31/1127 respectiv, sub nr. 24/798 din 2 decembrie 2010.             

             Potrivit prevederilor art. 75 din Constituţia României, republicată şi ale art. 92 alin.(9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
         Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.

        Guvernul, prin punctul de vedere transmis, cu adresa nr. 2072 din 9 august 2010, nu susţine adoptarea acestei iniţiative legislative.

        Consiliul Legislativ a avizat favorabil propunerea legislativă, cu unele observaţii şi propuneri, conform avizului nr. 769 din 14 iunie 2010.
        Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului din 14 decembrie 2010. 

         Iniţiativa legislativă are ca obiect de reglementare abrogarea dispoziţiilor art. 4 alin. (5) al Titlului XIII - Accelerarea judecăţilor în materia restituirii proprietăţilor funciare din Legea nr. 247/2005 privind reforma în domeniul proprietăţii şi justiţiei, precum şi unele măsuri adiacente, cu modificările şi completările ulterioare, potrivit cărora: “ expertizele 
extrajudiciare prezentate de către părţi în cadrul proceselor funciare au aceeaşi valoare probantă ca şi expertizele ordonate de către instanţa de judecată, cu condiţia ca acestea să fie efectuate de către experţi autorizaţi de către Ministerul Justiţiei.”
        În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru agricultură, silvicultură, industrie alimentară şi servicii specifice şi membrii Comisiei juridice de disciplină şi imunităţi au examinat propunerea legislativă, în şedinţe separate, în data de 8 martie, respectiv în data de 1 noiembrie 2011.

          Din numărul total de 25 membri ai Comisiei pentru agricultură, silvicultură, industrie alimentară şi servicii specifice au participat la dezbateri 24 deputaţi, iar din numărul total de 23 membri ai Comisiei juridice, de disciplină şi imunităţi au participat la dezbateri 20 deputaţi.

       La dezbaterile din cadrul Comisiei pentru agricultură, silvicultură, industrie alimentară şi servicii specifice a participat, în calitate de invitat, domnul Adrian Rădulescu, secretar de stat în cadrul Ministerului Agriculturii şi Dezvoltării Rurale.
       În urma examinării propunerii legislative şi a opiniilor exprimate, membrii celor două Comisii au hotărât, cu majoritate de voturi (o abţinere şi 2 voturi împotrivă ), să propună plenului Camerei Deputaţilor, respingerea iniţiativei legislative pentru abrogarea alin.(5) al art.4 al Titlului XIII "Accelerarea judecăţilor în materia restituirii proprietăţilor funciare" din Legea nr.247/2005 privind reforma în domeniul proprietăţii şi justiţiei, precum şi unele măsuri adiacente, întrucât, în materia proceselor funciare, efectuarea de expertize este absolut necesară pentru a determina obiectul procesului (suprafaţa, perimetrul, vecinătăţile), imposibil de stabilit în lipsa unor asemenea mijloace de probă. Expertiza reprezintă un mijloc de probă care se dispune de către instanţa judecătorească, la cerere sau din oficiu, când, pentru lămurirea unor fapte sau împrejurări ale cauzei, sunt necesare cunoştinţele unui expert sau, în cauzele prevăzute de lege, ale unui specialist într-un anumit domeniu.  

De asemenea, trebuie reţinut că instanţa este suverană asupra administrării şi aprecierii probelor, inclusiv asupra aprecierii rapoartelor de expertiză tehnică judiciară.
       În raport cu obiectul şi conţinutul său propunerea legislativă face parte din categoria legilor organice.
              PREŞEDINTE,                                                          PREŞEDINTE,                                  
              Daniel BUDA                                                               Stelian FUIA
               SECRETAR,                                                               SECRETAR,                                           
     Gabriel ANDRONACHE
 Vasile MOCANU
          Consilier, Ciprian Bucur
  Expert, Ioana Goţa

